遊雲居歌
作者：李彭
朝代：宋

paragraphs: 岷峨秀氣凌太白，諸峰彈壓流輩百。
右軍昔爲懷祖困，此心勇往曾未識。
羊家叔子端可人，峴山何爲苦傷神。
多情賴有鄒從事，與山不磨有遺味。
平生尋幽幾屐穿，始知歐峰峰外天。
捫參歷井出鳥道，耳邊河漢聲潺湲。
千古追懷同一律，神明還觀悲節物。
兩郎凜凜安能來，定於何處埋爾骨。
往時宏覺大道場，心净無塵聞妙香。
幽禪寂寂師粲可，高韻卓卓凌羲黄。
九原蕪沒那能作，勝日良遊自不惡。
靈雲野桃初著花，鼻祖柏子僧前落。
玉函貝葉渡流沙，法筵復雨曼殊花。
充虛解戰天皇餅，破魔驚睡趙州茶。
世網嬰人太煩促，桑下安眠戒三宿。
柴扉草閣空歸來，大梁推枕黄粱熟。